Şəddadilər

Şəddadilər — 971–1088-ci illərdə Azərbaycanın şimal-qərbində, əsası Əli Ləşkəri tərəfindən qoyulmuş, paytaxtı Gəncə olmuş kürd sülaləsi. Şərifli, M.X. IX əsrin ikinci yarısı - XI əsrlərdə Azərbaycan feodal dövlətləri. Bakı: [s.n.], 2013, s.265 -271Andrew C. S. Peacock, Nomadic Society and the Seljūq Campaigns in Caucasia, 209.

 Ərazisi 
Bu dövlətin ərazisi əsas etibarilə şimalda Kür çayı, cənubda Araz çayı, şərqdə Beyləqan nahiyəsi, qərbdə Xunan qalasına qədər uzanan Arran torpaqlarını əhatə etmişdir. Məlum olduğu kimi, Arran vilayətinin ərazisi ayrı-ayrı dövrlərdə öz sərhədlərini dəyişmişdir. əl-İstəxri Arran vilayətindən bəhs edərkən göstərir ki, Arranın sərhəddi Dərbənddən Tiflisə və Araz çayı yaxınlığında Naxçıvan adlanan yerə qədər çatır. İbn Havqəl Bərdə haqqında bəhs eydiyi zaman onu Ümmür-Ran, yəni Arranın anası hesab edir. O göstərir ki, Arranda Bərdə, əl-Bab (Dərbənd) və Tiflisdən böyük şəhər yoxdur. Beyləqan, Varsan, Bərdic, Bərzənc, Şamaxiya, Şirvan, Lahican, Şabran, Qəbələ, Şəki, Cənzə, (Gəncə), Şəmkür və Xunan isə kiçik vilayətlərdir; şəhərləri gözəl, eyni böyüklükdə və məhsuldardır, yararlı təsərrüfat sahələrinə malikdir. Müqəddəsi yazır ki, Arrana gəldikdə, o, dəniz ilə Araz çayı arasında yarımada şəklində olub, bütün vilayətin təqribən üçdə birini təşkil edir. Məlik çayı vilayəti ortadan bölür, onun paytaxtı Bərdədir. Arran ölkəsi və buradakı şəhərlər haqqında Yaqut Həməvi belə yazır:

Münəccimbaşının "Cami əd-düvəl" əsərinin "Şəddadilər" fəslindən göründüyü kimi, çox məşhur olan Arran ölkəsi qərbdən, cənubdan və şərqdən Azərbaycanla, şimaldan isə Qafqaz dağları ilə həmsərhəddir. Naxçıvan, Gəncə, Dərbənd, Beyləqan, Şəmkür, Tiflis, hətta Şirvan da Arran şəhərlərindən sayılmışdır.Minorsky, V. F. Studies in Caucasian history: I. I. New light on the Shadda dids of Ganja. II. The Shadda dids of Ani. III. Prehistory of Saladin. Londonː Taylor's Foreign Press, 1953, p. 6–8

 Sülalənin əsasının qoyulması 
Sülalənin əsası qədim Dəbil (Dvin) şəhərində qoyulmuşdur. Bu sülalə hakimiyyətini Dvində qurmuş, 951-ci ildən Məhəmməd ibn Şəddad ibn Qurtuq Dvində rəsmi olaraq hakimiyyət başına keçmişdir. Həmin vaxtı Azərbaycanda hakimiyyətdə olmuş Salarilər dövlətinin başçısı Mərzuban ibn Məhəmməd 948–949-cu illərdə Rey hakimi ilə müharibə zamanı əsir düşərək Səmirəm qalasında dörd ilə qədər, 948–953-cü illərdə həbsdə saxlanılmışdı. Bu zaman Azərbaycan dövlətində qayda pozulmuş və hər bir vilayətdə feodal hakimlər baş qaldırmışdı. Hətta Mərzubanın övladları onun həbs etdiyi sabiq Azərbaycan hakimi Deysəm ibn İbrahimi həbsdən azad etmişdilər. Deysəm Azərbaycanda gəzərək özünə tərəfdarlar axtarırdı. Bu zaman müstəqil olmağa çalışan feodallardan biri də Məhəmməd ibn Şəddad ibn Qurtuq idi. Məhəmməd ibn Şəddad öldükdən sonra onun Ləşkəri Əbülhəsən Əli, Mərzuban və Fəzl adlı üç oğlu qalmışdı. Onların əlindən Dəbil şəhərinin çıxmasına baxmayaraq, Ləşkəri 955/956-cı ildə öz tayfalarının başına keçir və həmin ildə Dirzur (Veyzur) hakiminin yanına gələrək 965-ci ilə qədər onun yanında qalır. Ləşkərinin kiçik qardaşı Fəzl isə Diyarbəkrə Seyfəddövlə əl-Həmdaninin qulamı Seyfinin yanına gedir. 966/967-ci ildə Seyfi Diyarbəkrdən öz ağası tərəfindən qovulduğu üçün Fəzl qardaşlarının yanına qayıdır. Lakin o, qardaşlarının yanında uzun müddət qala bilməyib, Azərbaycan hakimi İbrahim ibn Mərzubanın yanına gedir, oradan da öz xidmətçiləri ilə bərabər Gəncəyə gəlir. O zaman Gəncə Salarilər dövlətinin tərkibində idi. Gəncəni Salarilər dövlətinin hakimi Əli ət-Tazi adlı bir nəfər idarə edirdi. Ət-Tazi Gəncəyə gələn Fəzli olduqca yaxşı qəbul etmişdi. Hətta ət-Tazi Salar İbrahimə yazaraq, Fəzlə şəhərin gəlirindən xüsusi maaş təyin etmək istəyirdi. Fəzl öz adamları ilə şəhəri mühafizə edirdi. Çünki bu zaman köçəri və sair tayfalar Gəncəyə tez-tez basqın edirdilər. Münəccimbaşı yazır ki, bu zaman Fəzl öz adamları ilə basqınçıların üstünə getdi, onlarla şiddətli vuruşdu, basqınçıları qaçmağa məcbur etdi və onları bir qədər təqib edərək salamat geri qayıtdı. Şəhər əhalisi bu hadisədən sonra Fəzlə arxalanaraq ona hörmət etməyə başladı. Beləliklə, Fəzl 969/970-ci ilə qədər Gəncədə yaşadı. Lakin o, Gəncədən Ərdəbilə getmək istədiyi zaman Gəncə hakimi onun qardaşlarının yanına getməsini və qardaşların birinin Gəncəyə sahiblənməsini Fəzlə məsləhət gördü. Fəzl bu fikrə meyil göstərdi. O, qardaşı Ləşkəriyə çapar göndərərək, onu bu xəbərlə tanış edib, Gəncəyə dəvət etdi. Lakin bu xəbər Ləşkərini qəzəbləndirdi və qardaşını təqsirləndirərək onun dəvətini qəbul etmədi. Fəzl qardaşını Gəncəyə gətirmək üçün hiyləyə əl atdı. Öz xidmətçisini Ləşkərinin yanına göndərib bərk xəstə olduğunu ona xəbər verdi və Gəncəyə gəlməsini xahiş etdi. Qardaşının xəstə olduğunu eşidən Ləşkəri öz xidmətçiləri ilə bərabər təcili yola düşdü. Lakin Gəncəyə yaxın kəndlərin birində dayanaraq, öz xidmətçilərindən birini Fəzlin yanına göndərdi. Fəzl isə qardaşını qarşılamağa getdi. Münəccimbaşının "Cami əd-düvəl" əsərinin "Şəddadilər" fəslində yazılır ki, qardaşlar görüşdülər və ağlaşdılar. Ləşkəri Fəzldən soruşdu ki, indi sən yaxşısan, ancaq de görək bizim ürəyimizə belə bir yara vurmağa səni hansı ağılsız vadar etmişdir. Fəzl ona cavab verdi ki, şəhərin əhalisi öz aralarında razılaşaraq öz xahişləri ilə bizə tabe olurlar. Bu zaman şəhər rəisi tacir Yusif əl-Qazzaz idi. Fəzl Yusif əl-Qazzaz və onun tərəfdarları ilə saziş bağladı. Onlar and içdilər ki, əgər Ləşkəri və Fəzl şəhərə girmək üçün hərəkət etsələr, o zaman darvazanı onların üzünə açacaq və Salarilərin şəhərdə olan valisini həbs edərək, onlara verəcəklər. Onların arasında şəhəri təslim etmək üçün bağlanan saziş qurtardıqdan sonra Yusif əl-Qazzaz şəhərin igid gənclərini çağırıb onları silahlandırdı və valinin sarayına gedib orada valini həbs etdilər. Bunlar sonra şəhər darvazasını açdılar. Ləşkəri ibn Məhəmməd şəhərə daxil olaraq öz yerini və əmirlik taxt-tacını tutdu. Beləliklə, Əbülhəsən Əli Ləşkəri 360 (970–971)-cı ildən Gəncədə müstəqil hakimiyyətə başladı. Şərifli, M.X. IX əsrin ikinci yarısı - XI əsrlərdə Azərbaycan feodal dövlətləri. Bakı: [s.n.], 2013, s.220-226

 Müstəqil dövlət yaradılması 

 Səlcuqların gəlişinə qədərki dövr 
Əbülhəsən Əli Ləşkəri Aranda Salari təsirinə son qoyaraq 971-ci ildə müstəqil Şəddadilər dövlətinin əsasını qoydu. O, sonra hakimiyyətini daha da böyütmüşdü. Ondan sonra taxta çıxan qardaşı Məhəmmədin hakimiyyəti cəmi bir neçə il davam etmişdi. I Ləşkəri kimi də tanınan Əli Ləşkəri Gəncədə səkkiz il hökmranlıq etmiş, daha sonra isə Fəzl ibn Məhəmməd 985–1031-ci illərdə Aran əmiri kimi hakimiyyətə gəlmişdir. Fəzl sikkə kəsən ilk Şəddadi əmiri olmuş, ilk olaraq sikkəxanasını Bərdədə, daha sonra isə Gəncədə qurmuşdur. O, Aranda Şəddadilərin ərazilərini genişləndirərək, 993-cü ildə Beyləqanı ələ keçirmişdir. Bundan başqa Fəzl 1022-ci ildə Dvini təkrar hakimiyyəti altına alaraq 1030-cu ildə Xəzərlər üzərinə uğurlu bir yürüş həyata keçirmişdir. Onun ordusu ermənilər və gürcülər üzərinə ilk başlarda ola uğurlu hücumlar etsə də, sonda onların birləşmiş qüvvələri tərəfindən məğlub edilmişdi. Fəzl ibn Məhəmməd Araz çayı üzərində şimal və cənub sahillərini birləşdirmək üçün Xudafərin körpülərini tikdirmişdir. 1030-cu ildə o, Xəzər xaqanlığına qarşı bir səfər təşkil etmişdir. Həmin il 38 rus gəmisi ilə Şirvanşahlara yeni bir hücum edilmiş və Şirvanşah Manuçöhr ağır məğlubiyyətə uğramışdır. O zaman I Fəzlin oğlu Əskuya Beyləqanda üsyan qaldırmışdır. I Fəzlin sadiq oğlu Musa ruslara pul ödəyərək Beyləqanı qorumuşdur. Nəticədə Əskuyanın üsyanı yatırılmış və o edam edilmişdir.

 Səlcuqlardan vassal asıllığı dövrü 
I Fəzlin məğlubiyyətindən sonra regionda vəziyyət xaotik olmağa başlamışdı. Eyni zamanda bu dövrdə Səlcuq türkləri kimi yeni və güclü qüvvə artıq Cənubi Qafqaza daxil olmağa başlamışdı. 1031-ci ildə Fəzlin yerinə Əbülfəth Musa taxta çıxdı. Onun hakimiyyəti 1034-cü ildə oğlu və varisi Ləşkəri tərəfindən qətlə yetirilənə qədər davam etdi. Şair Qətran Təbrizi II Ləşkərini erməni və gürcülər üzərində qələbələrinə görə öz şeirlərində övmüşdür. II Ləşkəri 15 il boyunca Aranı idarə etdi. Onun bu hakimiyyəti Osmanlı tarixçisi Münəccimbaşı tərəfindən problemli hakimiyyət kimi xarakterizə edilir. Şəddadilər Səlcuqlardan vassalı olduqları vaxt Səlcuqlara göstərdiyi xidmətə görə Ani və Tiflis şəhərlərinə yiyələnmişdilər. 1047–1057-ci illərdə Şəddadilər Bizansla bir neçə müharibə aparmışdır. Sonralar Şəddadilər Kür və Araz çaylarının arasındakı əraziləri (Kür-Araz ovalığı) idarə etmişdir. 1049-cu ildə onun ölümündən sonra Ənuşirvan onun yerinə taxta çıxdı. Ənuşirvanın az yaşlı olmasına görə əslində hakimiyyət hacib Əbu Mənsur adlı şəxsin əlində cəmlənmişdi.

Lakin əhalinin önəmli bir hissəsi yeni rejimə müxalif olmağa başladı. Münəccimbaşı indi bizə məlum olmayan yerli salnamədən aldığı məlumatlara istinad edərək bildirir ki, əhalinin narazılığının əsas səbəbi Əbu Mənsurun qısa vaxt ərzində kaxetiyalılara, gürcülərə və bizanslılara qalalar verməyə razı olması idi. Bütün bunlar yuxarı təbəqənin Şəmkir şəhərindəki dabbaqların rəisi əl-Heysəm adlı şəxsin rəhbərliyi altında üsyana başlamasına səbəb oldu. Vladimir Minorskinin fikrincə, bu hərəkat yüksək bürokratik kastaya qarşı şəhər görkəmli şəxslərin üsyanını təmsil edirdi. O zaman Şəmkirdə məskunlaşan Əbu Mənsur əl-Heysəmi həbs etməyə cəhd etdi, lakin əl-Heysəm və onun qılmanı (nökərləri) "xəncərlərini çəkib" Ənuşirvanın böyük əmisi, Dvin hökmdarı Əbül-Əsvar Şavurun hökmdarlığını elan etdilər.

Əbüləsvar Şavur Şəmkiri ələ keçirdi və qarışıq vəziyyəti yoluna qoymağı bacardı. Gəncəni də ələ keçirdikdə sonra Ənuşirəvanı həbs etdi və beləliklə də, onun iki aylıq hakimiyyəti başa çatdı. Eyni zamanda Əbu Mənsur və qohumları da həbs edildilər. Əbüləsvar Şavur eyni zamanda Şəddadilərin ən güclü hökmdarı olmaqla birlikdə müstəqil olan sonuncu hökmdardır. Beləki Səlcuqlu hökmdarı Sultan I Toğrulun Gəncəyə gəlməsi və ondan vassallığı qəbul etməsi tələbindən sonra Şəddadilər Səlcuqluların asılılığına keçdilər.

Minorskinin qeyd etdiyinə görə, hakimiyyətə bir neçə dəyişiklikdən sonra gələn Əbüləsvar Şavurun dövrü Şəddadilər erasının zirvəsi hesab olunur. O, müstəqil hökmranlıq edən sonuncu Şəddadilər əmiri olmuşdur. Ziyarilər şahzadəsi Keykavus b. İskəndər "Qabusnamə" əsərində onu "böyük şah" kimi təsvir etmişdir. Keykavus Bizansa qarşı mübarizə apardığı illərdə bir neçə il Gəncədə yaşamışdır. Şavurun hakimiyyəti dövründə Şəddadilər Səlcuq sultanı Toğrulun hakimiyyətini tanımış, 1063–1064-cü illərdə şimaldan gələn Alan hücumlarınının qarşısını almış və Tiflis xalqı ilə müttəfiq münasibətlərini qorumuşdur.

Şavur 1067-ci ildə Gəncədə vəfat etdikdən sonra Şəddadilərin Gəncədəki hökmranlığı tədricən da sona çatmışdır. 1068-ci ilin iyulunda onun oğlu II Fəzl 33 minlik ordu ilə birlikdə Gürcüstana hücum etmiş və yağmalamışdır. Gürcü hakimi IV Baqrat onu məğlub etməyi bacarmış və Şəddadi ordusunu qaçmağa məcbur etmişdir. Kaxetidən keçərkən II Fəzl yerli hakim tərəfindən əsir götürülmüşdü. Azad buraxılma qarşılığında ondan Qabırrıçay boyunca bir neçə qala təslim alınmış, eyni zamanda Fəzl Tiflisə təyin etdiyi vassal hakimi IV Baqrata tabe olmaq əmri vermişdir.

 Dövlətin süqutu 
Fəzlin əsirliyi dövründə onun böyük qardaşı Aşot qısa müddətliyinə Aranı idarə etmiş, hətta öz adına sikkələr də zərb etdirmişdir. Sikkələr üzərində onun və Səlcuqlu hamisi Sultan Alp Arslanın adı qeyd edilmişdi. 1075-ci ildə Məlikşah Şəddadilərin daxili müstəqilliyinə də son qoyub ilhaq etdi. Şəddadilərin yan qolları Ani və Tiflisi 1175-ci ilə qədər Səlcuqlu sultanının vassalı olaraq bir müddət idarə etdilər.

Anonim "Tarix Bab əl-əbvab" əsərinə görə, Alp Arslan əl-Bab və Aranı iqta olaraq öz qulu Sav Təginə vermiş və Sav Təgin 1075-ci ildə bu əraziləri güclə Fəzldən alaraq onun hakimiyyətinə son qoymuşdur.

1085-ci ildə III Fəzl üsyan qaldıraraq Gəncədə müəyyən yerləri ələ keçirdi. 1086-cı ildə Məlikşah onun üzərinə yürüşə başladı və Fəzli yenidən taxtdan saldı. Əbüləsvar Şavurun oğlu Mənüçöhrdən gələn xətt isə Anini Səlcuqlu vassalı olaraq idarə etməkdə davam edirdi.

Gəncə Şəddadiləri 1088-ci ildə başa çatsa da bu sülalənin Anidəki hakimiyyəti 1199-cu ilə qədər davam etmişdir. Ani Şəddadilərinin sonuncu hökmdarı Sultan ibn Mahmud olmuşdur. 1200-cü illərin əvvəllərində Ani gürcü hökmdarı Tamara tərəfindən ələ keçirildi və özünün sadiq qulluqçuları olan Mxarqrdzeli (qıpçaq mənşəli Uzunqollar) ailəsinə idarə edilmək üçün verildi.

 Gəncə Şəddadilər sülaləsinin şəcərəsi 
 Məhəmməd ibn Şəddad ibn Qurtaq (951–971) — Şəddadilər sülaləsinin başçısı.
 Əbülhəsən Əli I Ləşgəri ibn Məhəmməd (971–978) — Şəddadilər dövlətinin banisi.
 Mərzuban ibn Məhəmməd (978–985)
 I Fəzl ibn Məhəmməd (978–1031)
 Əbülfəth Musa ibn Fəzl (1031–1034)
 Əbülhəsən Əli II Ləşgəri ibn Musa (1034–1049)
 Ənuşirvan ibn Ləşgəri (1049)
 Əbüləsvar Şavur ibn Fəzl (1049–1067)
 II Fəzl Şavur (1067–1073)
 Aşot ibn Şavur (1068–1069)
 II Fəzl ibn Şavur (əsirlikdən qayıdandan sonra)
 Fəzlun ibn Fəzl (1073–1075)

 Həmçinin bax 
 Məhəmməd bin Şəddad
 Əli Ləşkəri bin Məhəmməd
 Şəddadilər sülaləsi

 İstinadlar 

 Mənbə 










 Xarici keçidlər 


Kateqoriya:Şəddadilər